3. háttérmagyarázat A hatályos jogszabályok szabályozási egyszerűsítésének példái ·A határokon átnyúló fogyasztói elektronikus kereskedelemre vonatkozó hozzáadottérték-adó korszerűsítésére irányuló javaslat (COM(2016) 757). A javaslat célja a határokon átnyúló elektronikus kereskedelemmel kapcsolatos összetett héafizetési kötelezettségek egyszerűsítése, valamint egyenlő versenyfeltételek megteremtése az uniós és harmadik országbeli vállalkozások számára, amelyek gyakran folytatnak nem szabályszerű héamentes értékesítést. A javaslat 2021-től várhatóan évente 2,3 milliárd EUR-val csökkenti a vállalkozások héafizetési kötelezettségek betartásával kapcsolatos költségeit, ugyanakkor 7 milliárd EUR-val növeli a tagállamok héabevételeit. ·Az információkhoz, eljárásokhoz, valamint segítségnyújtó és problémamegoldó szolgáltatásokhoz hozzáférést biztosító egységes digitális portál létrehozásáról szóló rendeletjavaslat (COM(2017)256). A más uniós országban történő értékesítésben vagy szolgáltatásnyújtásban érdekelt polgárok és vállalkozások jelentős akadályokkal találják szemben magukat. Az egységes piac előnyeit kihasználni kívánók számára döntő fontosságú, hogy megfelelő, pontos és érthető online információkhoz, valamint online közigazgatási eljárásokhoz férjenek hozzá, ezek azonban – ha egyáltalán rendelkezésre állnak – gyakran továbbra is bonyolultak, időigényesek és költségesek. Ami az információkat illeti, a vállalkozások évente 11–55 milliárd EU-t takaríthatnak meg mindössze kilenc üzleti területen történő tájékozódás révén. Az előnyben részesített alternatíva 60 %-kal csökkentené azt az 1,5 millió órát, amit – külföldi utazás előtt –a polgárok jelenleg internetes tájékozódással töltenek hét alapvető kérdést illetően. ·Az európai vállalkozásstatisztikáról szóló rendeletjavaslat (COM(2017) 114). Az európai vállalkozásstatisztikák előállításának jelenlegi rendszere különálló területspecifikus rendeletekre aprózódik fel. Ennek következtében a gyűjtött adatok következetlenek, az előállítások pedig alacsony hatékonyságú. Az új javaslat hatályon kívül helyez 10 jelenlegi jogi aktust, és közös jogi keretet biztosít a vállalkozásstatisztikák előállításához és összeállításához. A javaslat eredményeként várhatóan jobb minőségű statisztikák születnek, észszerűsítik a nemzeti statisztika-előállítási folyamatokat és csökkentik az adatokat szolgáltató válaszadók statisztikai terheit. Az új javaslat várhatóan évente legalább 13,5 %-os adminisztratívteher-csökkentést eredményez a vállalkozások számára, jelentős részben az Unión belüli kereskedelmi statisztikák előállítása terén keletkező megtakarításoknak köszönhetően. ·Az európai piaci infrastruktúra-rendelet felülvizsgálata (a tőzsdén kívüli származtatott ügyletekre, a központi szerződő felekre és a kereskedési adattárakra vonatkozó szabályok) (COM(2017)208). A javaslat a meglévő rendelet számos célzott módosítását tartalmazza, különös tekintettel a szabályok egyszerűsítésére, valamint a pénzügyi szektorbeli kisvállalatokat terhelő aránytalan költségek és terhek megszüntetésére, a pénzügyi szféra stabilitásának veszélyeztetése nélkül. Az előnyben részesített alternatívák – kizárólag a hatásvizsgálat céljából kiszámított – összesített hatása 2,3 milliárdtól 6,9 milliárd EUR-ig terjedő költségmegtakarítást jelent az állandó (egyszeri) költségek, és 1,1 milliárdtól 2,66 milliárd EUR-ig terjedőt a működési költségek tekintetében. ·Az energiaunió irányításáról szóló rendeletjavaslat (COM(2016) 759). A javaslat eredményeként jelentősen csökken majd a tagállamok, a Bizottság és más uniós intézmények adminisztratív terhe azáltal, hogy az energia- és éghajlat-politika terén észszerűsítik a jelenlegi tervezési és jelentéstételi követelményeket, amelyek számos különböző, eltérő beszámolási ciklusokkal rendelkező jogi eszköz között oszlanak meg. A javaslat integrál, egyszerűsít vagy hatályon kívül helyez több mint 50 meglévő egyedi tervezési, jelentéstételi és nyomonkövetési kötelezettséget. Várhatóan 3,4 millió EUR-t meghaladó megtakarítást eredményez az adminisztratív költségek terén. ·Javaslat az Unión belüli elektronikus útdíjszedési rendszerek átjárhatóságáról és az úthasználatidíj-fizetés elmulasztásával kapcsolatos információk határokon átnyúló cseréjének elősegítéséről (COM(2017) 280). A javaslat kezeli az elektronikus útdíjszedési rendszerek és infrastruktúra közötti gyenge átjárhatóságot, megkönnyítve az új szolgáltatók piacra lépését, és lehetővé téve, hogy műszakilag kevésbé összetett fedélzeti egységeket (nem-GPS) szállítsanak a járműtulajdonosoknak. A gyenge átjárhatóság a becslések szerint évente 334 millió EUR szükségtelen költséget okoz. ·Javaslat az egyes veszélyes anyagok elektromos és elektronikus berendezésekben való alkalmazásának korlátozásáról (COM(2017) 38). A javasolt intézkedések visszaállítanák a másodlagos piacot és növelnék egyes berendezések pótalkatrészeinek rendelkezésre állását. Ez csökkentené a vállalkozások és a hatóságok költségeit és adminisztratív terhét, további piaci lehetőségeket jelentene a javító iparágak és a másodlagos értékesítés terén, kedvező társadalmi hatást fejtene ki többek között az uniós kórházakra, amelyek 2019 után mintegy 170 millió EUR-t takarítanának meg azzal, hogy fenntartanák a használt orvostechnikai eszközök ismételt értékesítésének és vásárlásának lehetőségét. Az orgonáknak az irányelv hatálya alóli kizárása elősegítené annak elkerülését is, hogy az ágazatbeli munkahelyek akár 90 %-a megszűnjön, és 2025-ig évente 65 millió EUR-t elérő veszteség következzen be.